# data[].attributes.headline
Μια τελευταία εικόνα

# data[].attributes.subject
Μια τελευταία εικόνα

# data[].attributes.body
Ολοκληρώνοντας το εκπαιδευτικό τριήμερο, η ομάδα έκανε μια τελευταία στάση στη «Θέση Κλειδί», δίπλα στα νερά του Καρπενησιώτη ποταμού, για μια αναμνηστική φωτογραφία.

Ένα σημείο με ιδιαίτερη φυσική ομορφιά, ιδανικό για να αποτυπωθεί όλη η εμπειρία και το κλίμα συνεργασίας που χαρακτήρισε το ταξίδι από την πρώτη μέχρι την τελευταία στιγμή.

# data[].attributes.headline
Λίγη ξεκούραση με εξαιρετική θέα... και γλυκό

# data[].attributes.subject
Λίγη ξεκούραση με εξαιρετική θέα... και γλυκό

# data[].attributes.body
Συνεχίζοντας τον δρόμο της επιστροφής προς το Μεσολόγγι, η ομάδα έκανε μια ακόμη ολιγόωρη στάση στην πλατεία του Μεγάλου Χωριού.

Σε μια όμορφη βεράντα με εξαιρετική θέα στο γύρω τοπίο, οι συμμετέχοντες είχαν την ευκαιρία να ξεκουραστούν και να απολαύσουν ένα νοστιμότατο εκμέκ κανταΐφι, ως γλυκιά ολοκλήρωση μιας έντονης εκπαιδευτικής εμπειρίας.

# data[].attributes.headline
Υπαίθριες δραστηριότητες στο Saloon

# data[].attributes.subject
Υπαίθριες δραστηριότητες στο Saloon

# data[].attributes.body
Ο χώρος του Saloon Park συνδυάζει το φυσικό τοπίο της περιοχής με πληθώρα υπαίθριων δραστηριοτήτων, ιδανικών για μικρούς και μεγάλους.

# data[].attributes.headline
Πρωινός καφές, πριν την επιστροφή

# data[].attributes.subject
Πρωινός καφές, πριν την επιστροφή

# data[].attributes.body
Η στάση για πρωινό και καφέ στο Saloon Park, ένα από τα πιο γνωστά και πολυσύχναστα σημεία του Καρπενησίου, αποτέλεσε για την ομάδα μια ευχάριστη εμπειρία και ιδανικό ξεκίνημα για την ημέρα της επιστροφής.

# data[].attributes.headline
Αναχώρηση από την Εστία

# data[].attributes.subject
Αναχώρηση από την Εστία

# data[].attributes.body
Πρωινό ξύπνημα και αναχώρηση από τη Μαθητική Εστία, αποχαιρετώντας το Καρπενήσι γεμάτοι γνώσεις, εμπειρίες και όμορφες εικόνες από ένα πλούσιο εκπαιδευτικό τριήμερο.

# data[].attributes.headline
Η τελευταία βραδινή βόλτα στην πόλη

# data[].attributes.subject
Η τελευταία βραδινή βόλτα στην πόλη

# data[].attributes.body
Η δεύτερη μέρα στο Καρπενήσι ολοκληρώθηκε με βραδινή βόλτα στην πόλη.

Μέσα στο φως της νύχτας, η κεντρική πλατεία έδινε μια αίσθηση χαλάρωσης, προσφέροντας στην ομάδα μια όμορφη και ήρεμη ολοκλήρωση της ημέρας.

# data[].attributes.headline
Απογευματινή περιήγηση στα χωριά της Ποταμιάς

# data[].attributes.subject
Απογευματινή περιήγηση στα χωριά της Ποταμιάς

# data[].attributes.body
Μετά τη μεσημεριανή ξεκούραση, το απόγευμα η ομάδα συνέχισε το πρόγραμμα της ημέρας με μια όμορφη περιήγηση στα χωριά της Ποταμιάς.

Η διαδρομή περνούσε δίπλα από τα πυκνά δάση της Ευρυτανίας, όπου το πράσινο κυριαρχεί και το τοπίο αποπνέει μια έντονη αίσθηση γαλήνης και ορεινής ομορφιάς.

Ήταν μια ευκαιρία για τους καταρτιζόμενους να γνωρίσουν από κοντά τον χαρακτήρα της περιοχής, να περπατήσουν σε παραδοσιακά μονοπάτια και να απολαύσουν το φυσικό περιβάλλον που περιβάλλει τα χωριά της Ποταμιάς.

Στη συνέχεια, μια στάση για καφέ στα 825 μέτρα υψόμετρο κρίθηκε όχι μόνο απολαυστική, αλλά και απολύτως αναγκαία, προσφέροντας στην ομάδα μια μικρή ανάπαυλα μέσα σε ένα εντυπωσιακό φυσικό περιβάλλον.

# data[].attributes.headline
Ώρα για μεσημεριανό φαγητό

# data[].attributes.subject
Ώρα για μεσημεριανό φαγητό

# data[].attributes.body
Παρά τον άστατο καιρό και τις συχνές ψιχάλες, η ομάδα κατάφερε να ολοκληρώσει το πρωινό της πρόγραμμα, επιτρέποντας σε όλους να απολαύσουν τις δραστηριότητες όπως είχαν σχεδιαστεί.

Ήρθε λοιπόν η στιγμή η ομάδα να γνωρίσει και τον κόσμο των τοπικών γεύσεων της Ευρυτανίας. Η στάση στο «Νόστο», στην περιοχή Μεσαμπελιά, αποδείχθηκε εξαιρετική επιλογή!

Ό,τι δοκιμάσαμε ήταν προσεγμένο, καλομαγειρεμένο και αντιπροσωπευτικό της τοπικής κουζίνας της Ευρυτανίας, με υλικά και συνταγές που φανέρωναν την παράδοση του τόπου.

# data[].attributes.headline
Επίσκεψη στο Λαογραφικό Μουσείο στο Μεγάλο Χωριό

# data[].attributes.subject
Επίσκεψη στο Λαογραφικό Μουσείο στο Μεγάλο Χωριό

# data[].attributes.body
Στη συνέχεια, για λόγους ασφάλειας λόγω πιθανής βροχής, η ομάδα επέστρεψε και περπάτησε στα γραφικά πέτρινα σοκάκια του Μεγάλου Χωριού και επισκέφτηκε το πολύ καλά οργανωμένο Λαογραφικό Μουσείο.

Εκεί οι καταρτιζόμενοι είχαν την ευκαιρία να ξεναγηθούν από την υπεύθυνη του Μουσείου, να ενημερωθούν για την ιστορία του χωριού και να θυμηθούν ή να γνωρίσουν για πρώτη φορά, καθημερινά αντικείμενα από τη ζωή των παππούδων και των γιαγιάδων τους, σε ένα ταξίδι μνήμης και παράδοσης.

# data[].attributes.headline
Καταρράκτες και μικρές λίμνες...

# data[].attributes.subject
Καταρράκτες και μικρές λίμνες...

# data[].attributes.body
Καταρράκτες και μικρές λίμνες με γάργαρο και παγωμένο νερό, εντυπωσίασαν την ομάδα...

# data[].attributes.headline
Δάσος με πλούσια βλάστηση...

# data[].attributes.subject
Δάσος με πλούσια βλάστηση...

# data[].attributes.body
Ακόμη και σε μια σύντομη διαδρομή, μπορεί κανείς να απολαύσει το πυκνό δάσος με την πλούσια βλάστηση της περιοχής.

Η βουή από το τρεχούμενο νερό δίπλα στο ρέμα, σε συνδυασμό με την εύκολη πρόσβαση στο σημείο, καθιστά τη διαδρομή ακόμη πιο συναρπαστική και προκαλεί τη διάθεση για περαιτέρω εξερεύνηση.

Δυστυχώς, ο καιρός ήταν άστατος και οι πρώτες ψιχάλες άρχισαν να πέφτουν…

# data[].attributes.headline
Μια μικρή διαδρομή στο δάσος στο Μεγάλο Χωριό

# data[].attributes.subject
Μια μικρή διαδρομή στο δάσος στο Μεγάλο Χωριό

# data[].attributes.body
Ευτυχώς ο καιρός στάθηκε σύμμαχός μας και μπορέσαμε να πραγματοποιήσουμε μια σύντομη αλλά απολαυστική διαδρομή στο δάσος του Μεγάλου Χωριού.

Καθώς προχωρούσαμε μέσα στο δάσος, το ποτάμι με τα καθαρά νερά και οι μικροί καταρράκτες ήταν λες και μας μιλούσαν.

Τα ξύλινα γεφύρια που ξεπρόβαλλαν ανάμεσα στα δέντρα δημιουργούσαν μια ατμόσφαιρα σχεδόν ονειρική. Ήταν σαν να μεταφερόσουν για λίγο σε έναν άλλο κόσμο, πιο ήρεμο και πιο μαγικό.

# data[].attributes.headline
Επίσκεψη στο εκτροφείο πέστροφας

# data[].attributes.subject
Επίσκεψη στο εκτροφείο πέστροφας

# data[].attributes.body
Στην περιοχή του Κεφαλόβρυσου, η ομάδα επισκέφτηκε το εκτροφείο πέστροφας, όπου ο ιδιοκτήτης κ. Αναγνώστου ενημέρωσε τους καταρτιζόμενους για τις διαδικασίες εκτροφής.

Τόνισε ότι το εκτροφείο, το οποίο λειτουργεί συνεχώς από τη δεκαετία του 1960, παράγει πέστροφες εξαιρετικής ποιότητας και γεύσης. Ιδιαίτερος λόγος για αυτό είναι τα τρεχούμενα νερά της περιοχής, τα οποία δεν ανακυκλώνονται και διατηρούνται με φυσικό τρόπο, πάντοτε σε υψηλή καθαρότητα και σε ιδανική θερμοκρασία για τα ψάρια.

# data[].attributes.headline
Επόμενη στάση στο Κεφαλόβρυσο

# data[].attributes.subject
Επόμενη στάση στο Κεφαλόβρυσο

# data[].attributes.body
Στη συνέχεια, η ομάδα επισκέφτηκε το ιστορικό Κεφαλόβρυσο Καρπενησίου, ανάμεσα στα αιωνόβια πλατάνια και κοντά στο παλιό μνημείο του Μάρκου Μπότσαρη.

Η περιοχή διαθέτει πηγές και βρύσες που αναβλύζουν κρυστάλλινα νερά, σε ένα τοπίο γεμάτο ιστορία και φυσική ομορφιά.

Δυστυχώς, ο βροχερός καιρός μάς εμπόδισε να ακολουθήσουμε την πεζοπορική διαδρομή μέσα στο δάσος, από το Κεφαλόβρυσο έως τη γέφυρα στο Κλαυσί, όπως αρχικά το είχαμε σχεδιάσει.

# data[].attributes.headline
Επίσκεψη στο Κέντρο Ιστορίας Πολιτισμού Ευρυτανίας

# data[].attributes.subject
Επίσκεψη στο Κέντρο Ιστορίας Πολιτισμού Ευρυτανίας

# data[].attributes.body
Η ομάδα επισκέφτηκε το Κέντρο Ιστορίας και Πολιτισμού Ευρυτανίας – Διαδραστικό Μουσείο: ένα μουσείο πρότυπο, καινοτόμο και βιωματικό.

Στο Μουσείο οι καταρτιζόμενοι περιηγήθηκαν στη μόνιμη έκθεση, η οποία είναι οργανωμένη σε τέσσερις ενότητες, και ενημερώθηκαν συγκεκριμένα για όλες τις ιστορικές περιόδους της ζωής στην Ευρυτανία: από την αρχαιότητα και τη βυζαντινή εποχή, στα χρόνια της Τουρκοκρατίας και τέλος στη Νεότερη Ιστορία.

Εκεί παρακολούθησαν εκπαιδευτικό βίντεο για τα πέτρινα γεφύρια της περιοχής, καθώς και λεπτομέρειες από την κατασκευή του αρχαιότερου μονότοξου γεφυριού, του «γεφυριού του Μανώλη». Το γεφύρι αυτό χρονολογείται από το 1659 και βρίσκεται στη Δυτική Ευρυτανία, 50 χλμ. από το Καρπενήσι. Πρόκειται για ένα αριστούργημα της λαϊκής αρχιτεκτονικής, με διάμετρο περίπου 30 μέτρων, που ένωνε για περίπου 300 χρόνια τις δύο όχθες του ποταμού Αγραφιώτη.

Ιδιαίτερο ενδιαφέρον είχαν οι δύο διαμορφωμένες αίθουσες προβολών με εξοπλισμό σύγχρονης τεχνολογίας, όπου οι καταρτιζόμενοι παρακολούθησαν ταινίες επαυξημένης πραγματικότητας (augmented reality).

Στην πρώτη, την «Αίθουσα Επισκοπής», ταξίδεψαν στον χώρο και στον χρόνο, επισκεπτόμενοι εικονικά, με τεχνολογία VR, τον Ναό της Επισκοπής, που βρίσκεται βυθισμένος στη Λίμνη των Κρεμαστών, στην Ευρυτανία.

Στη δεύτερη αίθουσα, του «Μάρκου Μπότσαρη», προβάλλεται σε επαυξημένη πραγματικότητα η Μάχη του Κεφαλόβρυσου, στην οποία έπεσε ηρωικά ο Μάρκος Μπότσαρης.

# data[].attributes.headline
Ο πρώτος Έλληνας που χάθηκε για πάντα στα Ιμαλάια ήταν Ευρυτάνας!

# data[].attributes.subject
Ο πρώτος Έλληνας που χάθηκε για πάντα στα Ιμαλάια ήταν Ευρυτάνας!

# data[].attributes.body
Ήταν 22 Οκτωβρίου του 1985, όταν ο Κλήμης Τσατσαράγκος από τον Προυσό Ευρυτανίας, ορειβάτης του ΕΟΣ Αθηνών, ως μέλος της πρώτης ελληνικής ορειβατικής αποστολής στα Ιμαλάια, έχασε τη ζωή του από χιονοστιβάδα.

Λίγο αργότερα σκοτώθηκε με τον ίδιο τρόπο και ένας ακόμη Έλληνας, ο Δημήτρης Μπουντόλας.

Είχαν βάλει στόχο να ανέβουν στην κορυφή Annapurna South (7.219 μ.), ωστόσο το βουνό είχε άλλα σχέδια. Μια τρομερή χιονοστιβάδα παρέσυρε την ομάδα κορυφής σε υψόμετρο 6.400 μέτρων και σκότωσε τον Ευρυτάνα Κλήμη Τσατσαράγκο. Σε ηλικία μόλις 28 ετών, ο ορειβάτης από τον Προυσό έγινε έτσι ο πρώτος Έλληνας που χάνει τη ζωή του στα Ιμαλάια.

Η τραγωδία όμως δεν είχε τέλος. Λίγο αργότερα έχασε τη ζωή του, από μια νέα χιονοστιβάδα, ο Δημήτρης Μπουντόλας, του ΕΟΣ Θεσσαλονίκης.

Συνολικά τέσσερις ορειβάτες (δύο Έλληνες και δύο Γερμανοί) σκοτώθηκαν λίγα μέτρα πριν από την κατάκτηση του στόχου τους.

Ο Κλήμης Τσατσαράγκος αναπαύεται από τότε αιώνια στα Ιμαλάια.

# data[].attributes.headline
Ξενάγηση στο Μουσείο Βουνού

# data[].attributes.subject
Ξενάγηση στο Μουσείο Βουνού

# data[].attributes.body
Η πρώτη επίσκεψη μετά την άφιξή μας στο Καρπενήσι ήταν στο Μουσείο Βουνού.

Αποτελεί το πρώτο μουσείο στην Ελλάδα που είναι αφιερωμένο στο βουνό. Ο επισκέπτης έχει την ευκαιρία να μάθει τα μυστικά του βουνού, να γνωρίσει την ιστορία της ορειβασίας, της χιονοδρομίας, καθώς και των εναλλακτικών δραστηριοτήτων σε ποτάμια και φαράγγια. Το πλούσιο φωτογραφικό υλικό του μουσείου, από δράσεις στο βουνό και στη φύση, ταξιδεύει τον επισκέπτη στον τόπο και στην ιστορία του.

Είχαμε μια όμορφη ξενάγηση από την κυρία Φλωροσκούφη, σε ένα μικρό αλλά πολύ φιλόξενο μουσείο που θεωρείται μοναδικό στο είδος του. Γνωρίσαμε αντικείμενα, αλλά και τη σύντομη ιστορία γνωστών αναρριχητών, ορειβατών και χιονοδρόμων με καταγωγή από την ευρύτερη περιοχή.

# data[].attributes.headline
Πρωινό ξύπνημα...

# data[].attributes.subject
Πρωινό ξύπνημα...

# data[].attributes.body
Πρωινό ξύπνημα… με άστατο καιρό και πιθανότητα βροχής, γεγονός που θα μας αναγκάσει να επανασχεδιάσουμε το πρόγραμμά μας και τις εξωτερικές δραστηριότητες στο βουνό.

# data[].attributes.headline
Η πόλη μέσα στα σύννεφα...

# data[].attributes.subject
Η πόλη μέσα στα σύννεφα...

# data[].attributes.body
Ευτυχώς η βροχή δεν κράτησε για μεγάλο διάστημα.

Επιστρέφοντας στην Εστία, μετά τη βραδινή μας βόλτα, η πόλη έμοιαζε σαν να βρισκόταν μέσα στα σύννεφα, προσφέροντας μια εικόνα σπάνιας ομορφιάς.

# data[].attributes.headline
Μια πολή γραφική πόλη σε υψόμετρο 960μ.

# data[].attributes.subject
Μια πολή γραφική πόλη σε υψόμετρο 960μ.

# data[].attributes.body
Το Καρπενήσι είναι η πρωτεύουσα της Ευρυτανίας και είναι χτισμένο στους πρόποδες της νοτιοδυτικής πλευράς του Βελουχίου, του αρχαίου Τυμφρηστού, σε υψόμετρο 960 μέτρων.

Πρόκειται για μια μικρή, ορεινή πόλη με επιβλητικά βουνά, ελατοσκέπαστες κορυφές, άφθονα τρεχούμενα νερά και έναν φυσικό πλούτο εξαιρετικής ομορφιάς.

Το γραφικό αυτό τοπίο καθιστά το Καρπενήσι ιδανικό προορισμό τόσο για χειμερινές όσο και για καλοκαιρινές διακοπές.

# data[].attributes.headline
Βραδινή βόλτα στο Καρπενήσι

# data[].attributes.subject
Βραδινή βόλτα στο Καρπενήσι

# data[].attributes.body
Μετά την επιστροφή μας στην Εστία και μια σύντομη ξεκούραση, βγήκαμε να περπατήσουμε στους όμορφους πεζόδρομους της πόλης, με μια βραδινή βόλτα που μας έδωσε την ευκαιρία να γνωρίσουμε καλύτερα το Καρπενήσι.

# data[].attributes.headline
Ολοκληρώθηκε η πρώτη μέρα του προγράμματος, πλούσια σε εντυπώσεις, γνώσεις και εμπειρίες

# data[].attributes.subject
Ολοκληρώθηκε η πρώτη μέρα του προγράμματος, πλούσια σε εντυπώσεις, γνώσεις και εμπειρίες

# data[].attributes.body
Τελικά η βροχή δεν χάλασε τα σχέδιά μας!

Αργά το απόγευμα, με την ολοκλήρωση της παρουσίασης στο εργαστήριο Βοτανικής, άρχισε να βρέχει…

Έτσι ολοκληρώθηκε με εξαιρετική επιτυχία η πρώτη μέρα της ομάδας στο Καρπενήσι. Μια μέρα πλούσια σε εντυπώσεις, γνώσεις και εμπειρίες.

# data[].attributes.headline
Μια ιδιαιτερη επιγραφή...

# data[].attributes.subject
Μια ιδιαιτερη επιγραφή...

# data[].attributes.body
Το ενδιαφέρον της ομάδας κέντρισε μια κινέζικη επιγραφή, αναρτημένη στο εργαστήριο.

Σε σχετική ερώτηση για τη σημασία αλλά και τον «ρόλο» της στο εργαστήριο, ο κύριος Φωτιάδης μάς απάντησε ότι η επιγραφή, γραμμένη με κινέζικα ιδεογράμματα, σημαίνει «Πράσινα βουνά, πράσινα νερά». Πρόκειται για αυθεντικό χειρόγραφο, το οποίο απέκτησε από επίσκεψή του στην Κίνα και το οποίο αναδεικνύει τη σημασία της φυσικής αυτής φιλοσοφίας, τόσο για τον ίδιο όσο και για το Εργαστήριο.

# data[].attributes.headline
Στο εργαστήριο Δασικής Βοτανικής

# data[].attributes.subject
Στο εργαστήριο Δασικής Βοτανικής

# data[].attributes.body
Το απογευματινό μέρος του προγράμματος περιελάμβανε επίσκεψη στο εργαστήριο Δασικής Βοτανικής του Τμήματος και παρουσίαση από τον Αναπληρωτή Καθηγητή του Τμήματος, Δρ Γεώργιο Φωτιάδη, Δασολόγο-Περιβαλλοντολόγο.

Ο κύριος Φωτιάδης παρουσίασε στην ομάδα το ερευνητικό έργο και τις δραστηριότητες του Εργαστηρίου.

Επίσης, με μια εξαιρετική και παραστατική παρουσίαση, μίλησε για θέματα δασικής χλωρίδας και βλάστησης, εστιάζοντας στις ιδιαιτερότητες της ευρύτερης περιοχής.

# data[].attributes.headline
Στο Τμήμα Δασολογίας & Διαχείρισης Φυσικού Περιβάλλοντος

# data[].attributes.subject
Στο Τμήμα Δασολογίας & Διαχείρισης Φυσικού Περιβάλλοντος

# data[].attributes.body
Σύμφωνα με το πρόγραμμα, στη συνέχεια επισκεφτήκαμε το Τμήμα Δασολογίας και Διαχείρισης Φυσικού Περιβάλλοντος στο Καρπενήσι, όπου είχαν σχεδιαστεί παρουσιάσεις και εκπαιδευτικές δραστηριότητες με τον κύριο Φωτιάδη.

# data[].attributes.headline
Το τελευταίο χιόνι...

# data[].attributes.subject
Το τελευταίο χιόνι...

# data[].attributes.body
Αν και βρισκόμασταν στα τέλη Μαΐου, υπήρχε ακόμη λίγο παγωμένο χιόνι στις ψηλότερες περιοχές, εντυπωσιάζοντας ιδιαίτερα όσους το αντίκριζαν για πρώτη φορά.

# data[].attributes.headline
Στο χιονοδρομικό στα 1875μ 

# data[].attributes.subject
Στο χιονοδρομικό στα 1875μ 

# data[].attributes.body
Τελικά, μετά από μια πολύ όμορφη διαδρομή στο βουνό, φτάσαμε στο χιονοδρομικό κέντρο Καρπενησίου, το οποίο βρίσκεται σε υψόμετρο 1875 μέτρων.

# data[].attributes.headline
Ολοκλήρωση μιας ακόμη εκπαιδευτικής δραστηριότητας

# data[].attributes.subject
Ολοκλήρωση μιας ακόμη εκπαιδευτικής δραστηριότητας

# data[].attributes.body
Ολοκληρώθηκε με επιτυχία η εκπαιδευτική δραστηριότητα στο Βελούχι, αφήνοντας στους καταρτιζόμενους εξαιρετικές εντυπώσεις και εμπειρίες από το τοπίο και το μεγάλο υψόμετρο, στο οποίο αρκετοί από αυτούς βρίσκονταν για πρώτη φορά.

# data[].attributes.headline
Παρουσίαση φυτών και βλάστησης σε μεγάλο υψόμετρο

# data[].attributes.subject
Παρουσίαση φυτών και βλάστησης σε μεγάλο υψόμετρο

# data[].attributes.body
Ιδιαίτερο ενδιαφέρον είχε η παρουσίαση από τον κύριο Φωτιάδη, σχετικά με φυτά που ευδοκιμούν σε πολύ μεγάλο υψόμετρο, καθώς και τα ιδιαίτερα χαρακτηριστικά τους.

Αξίζει να αναφερθεί ότι στην περιοχή βρήκαμε το λουλούδι «Μη με λησμόνει». Πρόκειται για ορεινό πολυετές φυτό με μπλε, άοσμα άνθη και βλαστούς έρποντες και τριχωτούς, με φύλλα λογχοειδή. Είναι μια ανθεκτική πόα, με ύψος που κυμαίνεται από 10 έως 40 εκατοστά.

Ο κύριος Φωτιάδης μάς ανέφερε επίσης ότι το «Μη με λησμόνει» είναι ένα ανοιξιάτικο φυτό που συναντάται σε ολόκληρη την Ευρώπη.

Χρησιμοποιείται, ακόμη, ως σύμβολο για την 100ή επέτειο της Γενοκτονίας των Αρμενίων, ενώ μάλιστα η ονομασία του σε πολλές ινδοευρωπαϊκές γλώσσες μεταφέρει την ίδια έννοια του «θυμάμαι».

# data[].attributes.headline
Εξαιρετική παρουσίαση σε πανέμορφο τοπίο

# data[].attributes.subject
Εξαιρετική παρουσίαση σε πανέμορφο τοπίο

# data[].attributes.body
Καθώς ανεβαίναμε σε υψόμετρο, η θερμοκρασία έπεφτε αισθητά.

Ωστόσο, η θέα και το τοπίο έκοβαν την ανάσα, κάνοντας κάθε στάση μια αξέχαστη εμπειρία.

# data[].attributes.headline
Εκπαιδευτική διαδρομή προς το Βελούχι 

# data[].attributes.subject
Εκπαιδευτική διαδρομή προς το Βελούχι 

# data[].attributes.body
Επειδή υπήρχε πιθανότητα βροχής για αργότερα το απόγευμα, επιλέξαμε να πραγματοποιηθεί πρώτα η εξωτερική δραστηριότητα.

Έτσι πήραμε τον δρόμο προς το χιονοδρομικό κέντρο Καρπενησίου.

Η διαδρομή-δραστηριότητα σχεδιάστηκε από τον κύριο Φωτιάδη, ώστε να γίνει στην ομάδα παρουσίαση της βλάστησης και της χλωρίδας στην εξωδασική ή αλπική ζώνη (1700 μ. – 2900 μ.), περιοχή που οι περισσότεροι από τους συμμετέχοντες επισκέπτονταν για πρώτη φορά.

# data[].attributes.headline
Θερμή φιλοξενία στη Μαθητική Εστία στο Καρπενήσι

# data[].attributes.subject
Θερμή φιλοξενία στη Μαθητική Εστία στο Καρπενήσι

# data[].attributes.body
Την Παρασκευή το μεσημέρι, η ομάδα εγκαταστάθηκε σε δωμάτια της Μαθητικής Εστίας του Δήμου Καρπενησίου.

Ευχαριστούμε θερμά τον Δήμο Καρπενησίου, τόσο για τη φιλοξενία της ομάδας μας όσο και για το μεσημεριανό γεύμα.

# data[].attributes.headline
Επίσκεψη στο εκτροφείο θηραμάτων στη θέση Βουτύρο

# data[].attributes.subject
Επίσκεψη στο εκτροφείο θηραμάτων στη θέση Βουτύρο

# data[].attributes.body
Η ομάδα επισκέφτηκε το εξαιρετικά οργανωμένο Εκτροφείο Θηραμάτων Βουτύρου, το οποίο υπάγεται στο Δασαρχείο Καρπενησίου και αποτελεί σημαντικό κέντρο προστασίας και αναπαραγωγής της ορεινής πετροπέρδικας (Alectoris graeca).

Το εκτροφείο βρίσκεται στην περιοχή του Βουτύρου Ευρυτανίας, περίπου 8 χλμ. νοτιοδυτικά της πόλης του Καρπενησίου, σε υψόμετρο 840 μέτρων, και καλύπτει συνολική έκταση περίπου 1.000 στρεμμάτων.

Στην περιοχή του εκτροφείου εκτρέφονται και πλατώνια (ή έλαφος η πλατύκερος). Η επιστημονική του ονομασία είναι Dama dama και αποτελεί ένα από τα τρία είδη ελαφιού της Ελλάδας.

# data[].attributes.headline
Συνάντηση με τον Προϊστάμενο της Διεύθυνσης Δασών Ευρυτανίας

# data[].attributes.subject
Συνάντηση με τον Προϊστάμενο της Διεύθυνσης Δασών Ευρυτανίας

# data[].attributes.body
Στη συνέχεια μάς υποδέχθηκε θερμά ο Δασολόγος της Διεύθυνσης Δασών, Άγγελος Κατσαβούνης (ο οποίος είναι και εκπαιδευτής της ειδικότητας στη Σ.Α.Ε.Κ. Καρπενησίου), με τον οποίο συναντηθήκαμε με τον Προϊστάμενο της Διεύθυνσης Δασών Ευρυτανίας, Ιωάννη Καρκάνη, Δασολόγο.

Ο κύριος Καρκάνης επιφύλαξε θερμή υποδοχή στο γραφείο του, στους καταρτιζόμενους και στους εκπαιδευτές της Σ.Α.Ε.Κ. Μεσολογγίου.

Στη συνέχεια παρουσίασε στοιχεία σχετικά με την περιοχή αρμοδιότητας της Διεύθυνσης, καθώς και το πολύπλευρο έργο που καλείται να επιτελέσει η Υπηρεσία.

Συζήτησε με τους καταρτιζόμενους ζητήματα που αφορούν την υλοτομία, τη θηραματική διαχείριση της περιοχής και τα αναγκαία δασοτεχνικά έργα, τα οποία πρέπει να ολοκληρώνονται έγκαιρα κάθε χρόνο για την αποφυγή μελλοντικών προβλημάτων.

Στη συνέχεια, ανέλυσε με λεπτομέρεια, παρουσιάζοντας και σχετικό βίντεο, ένα από τα πρόσφατα δασοτεχνικά έργα διευθέτησης χειμάρρου, το οποίο ξεκινά από το Βελούχι και διασχίζει την πόλη του Καρπενησίου. Πρόκειται για έργο με ιδιαίτερες κατασκευαστικές δυσκολίες, εξαιρετικά όμως αναγκαίο για τη θωράκιση της πόλης από πλημμύρες.

Οι καταρτιζόμενοι είχαν την ευκαιρία να συζητήσουν μαζί του προβληματισμούς και απορίες σχετικά με τις ιδιαιτερότητες των δασικών εκτάσεων της περιοχής.

Τέλος, ο κύριος Καρκάνης ευχήθηκε στην ομάδα καλή επιτυχία στο πρόγραμμα και καλή διαμονή στην πόλη.

# data[].attributes.headline
Συνάντηση και συζήτηση με τη Δασάρχη Καρπενησίου

# data[].attributes.subject
Συνάντηση και συζήτηση με τη Δασάρχη Καρπενησίου

# data[].attributes.body
Η πρώτη επίσκεψη πραγματοποιήθηκε στο Δασαρχείο Καρπενησίου, όπου μάς υποδέχθηκε θερμά και με ιδιαίτερη φιλοξενία η Δασάρχης Καρπενησίου, κυρία Κωστούλα Αγορή.

Η Δασάρχης παρουσίασε στους καταρτιζόμενους το έργο και τις δραστηριότητες του Δασαρχείου, την οργανωτική του δομή, καθώς και τη δασική περιοχή που υπάγεται στην αρμοδιότητά του.

Στο πλαίσιο της ενημέρωσης συζητήθηκαν οι ιδιαιτερότητες της περιοχής, οι οποίες απορρέουν από τη μεγάλη και συχνά δύσβατη δασική έκταση. Ιδιαίτερη αναφορά έγινε σε ζητήματα δασοπροστασίας, καθώς και στα έργα πρόληψης και αντιμετώπισης δασικών πυρκαγιών.

Οι καταρτιζόμενοι είχαν την ευκαιρία να συζητήσουν με τη Δασάρχη, να υποβάλουν ερωτήσεις και να λάβουν πλήρεις και κατατοπιστικές απαντήσεις.

Με την ολοκλήρωση της συνάντησης πραγματοποιήθηκε ξενάγηση στους χώρους του Δασαρχείου και γνωριμία με το προσωπικό, δίνοντας στους καταρτιζόμενους μια ολοκληρωμένη εικόνα της λειτουργίας της υπηρεσίας.

# data[].attributes.headline
Ιερά Μονή Προυσού 

# data[].attributes.subject
Ιερά Μονή Προυσού 

# data[].attributes.body
Η Ιερά Μονή Προυσού είναι μοναστήρι του Νομού Ευρυτανίας, 30 χιλιόμετρα από το Καρπενήσι, δίπλα στο ομώνυμο χωριό.

Αποτελεί πνευματικό και προσκυνηματικό κέντρο ολόκληρης της περιοχής και είναι χτισμένη σε απόκρημνη και βραχώδη περιοχή.

Το όνομα της Μονής οφείλεται στη θαυματουργή εικόνα της «Παναγίας Προυσιώτισσας». Κατά την παράδοση, η εικόνα αυτή κατάγεται από την Προύσα της Μικράς Ασίας και εικάζεται ότι είναι έργο του Ευαγγελιστή Λουκά. Η εικόνα της Παναγίας βρισκόταν σε ναό της Προύσας· υπό τον φόβο όμως ότι θα καταστραφεί βάσει διατάγματος του εικονομάχου αυτοκράτορα του Βυζαντίου Θεόφιλου (829-842), φυγαδεύτηκε στη Στερεά Ελλάδα.

Η παράδοση συνδέει το καταφύγιο της εικόνας, στη σημερινή τοποθεσία της Μονής, με θαύματα που συνέβησαν κατά τη μεταφορά της εικόνας εκεί.

Η Μονή αποτέλεσε κέντρο πολιτικής καθοδήγησης του απελευθερωτικού αγώνα κατά το 1821 (διασώζονται επιστολές του Μαυροκορδάτου κ.ά.). Έπαιξε δε κρίσιμο ρόλο στη διαχείριση της πολιορκίας του Μεσολογγίου, αλλά και στη σωτηρία πολλών μετά την καταστροφή της «Εξόδου». Λειτούργησε, καθ’ όλη τη διάρκεια του αγώνα, ως θεραπευτήριο και αναρρωτήριο τραυματιών.

Ο Καραϊσκάκης διατηρούσε το στρατηγείο του στη Μονή. Μάλιστα, σε ένδειξη ευγνωμοσύνης για τη θεραπεία του από τη θέρμη που τον ταλαιπωρούσε —και από την οποία γιατρεύτηκε κατά την παραμονή του στη Μονή— ο στρατηγός Καραϊσκάκης δώρισε το ασημένιο κάλυμμα της εικόνας. Το Σκευοφυλάκιο της Μονής διαθέτει σήμερα τα όπλα του Καραϊσκάκη.

# data[].attributes.body
Το εκπαιδευτικό τριήμερο ξεκίνησε για την ομάδα των καταρτιζόμενων της ειδικότητας Τεχνικός Δασικής Προστασίας της Σ.Α.Ε.Κ. Μεσολογγίου, με πρώτη στάση στο μοναστήρι της Παναγίας της Προυσιώτισσας.

# data[].attributes.headline
Το πρόγραμμα των δραστηριοτήτων

# data[].attributes.subject
Το πρόγραμμα των δραστηριοτήτων

# data[].attributes.body
Το αναλυτικό πρόγραμμα για το τριήμερο στο Καρπενήσι σχεδιάστηκε ώστε να περιλαμβάνει αρκετές εκπαιδευτικές δραστηριότητες.

Ενδεικτικά:

- αξιολόγηση δασικών πυρκαγιών και έργων αντιπυρικής προστασίας,

- αναγνώριση δασικών ειδών,

- μελέτη προστατευόμενων περιοχών.

Δυστυχώς, εξαιτίας του άστατου καιρού και συχνών περιόδων με βροχή, οι εξωτερικές δραστηριότητες δεν ακυρώθηκαν αλλά περιορίστηκαν για την προστασία και ασφάλεια των συμμετεχόντων.

# data[].attributes.headline
Εκεί που τα δάση μιλούν. Η αφίσα για το εκπαιδευτικό τριήμερο

# data[].attributes.subject
Εκεί που τα δάση μιλούν. Η αφίσα για το εκπαιδευτικό τριήμερο

# data[].attributes.body
Η Σ.Α.Ε.Κ. Μεσολογγίου και η Σ.Α.Ε.Κ. Καρπενησίου διοργανώνουν το τριήμερο 22-24 Μαΐου 2026 συνεργατικές εκπαιδευτικές δραστηριότητες στο Καρπενήσι, με συμμετοχή καταρτιζόμενων από τις ειδικότητες:

• Τεχνικός Δασικής Προστασίας (Δ΄ εξαμήνου) της Σ.Α.Ε.Κ. Μεσολογγίου

• Τεχνικός Δασικής Προστασίας (Β΄ εξαμήνου) της Σ.Α.Ε.Κ. Καρπενησίου

Την ομάδα της Σ.Α.Ε.Κ. Μεσολογγίου συνοδεύουν οι Δασολόγοι-εκπαιδευτές Γιώργος Δημητριάδης και Κωνσταντίνος Βασιλειώρης, καθώς και ο Διευθυντής της Σ.Α.Ε.Κ. Μεσολογγίου, Γιάννης Χατζής.

Το Καρπενήσι και, γενικότερα, τα τοπία και τα δάση της Ευρυτανίας προσφέρουν τον κατάλληλο χώρο για τη διοργάνωση εκπαιδευτικών δραστηριοτήτων για τις παραπάνω ειδικότητες: μια περιοχή που συνδυάζει ψηλές κορυφές βουνών, ελατοσκέπαστες πλαγιές, κοιλάδες γεμάτες πλατάνια, φαράγγια με κάθετους γκρεμούς, ποτάμια με ορμητικά νερά, χείμαρρους, καταρράκτες και λίμνες.

Οι εκπαιδευτικές δραστηριότητες και οι διαδρομές στα μονοπάτια, μέσα στο επιβλητικό τοπίο της περιοχής, οργανώνονται και θα πραγματοποιηθούν με την υποστήριξη του Τμήματος Δασολογίας και Διαχείρισης Φυσικού Περιβάλλοντος, με έδρα το Καρπενήσι, το οποίο εντάχθηκε στη Σχολή Επιστημών των Φυτών του Γεωπονικού Πανεπιστημίου Αθηνών.

Θερμές ευχαριστίες στον Δήμο Καρπενησίου για την υποστήριξη και τη φιλοξενία της ομάδας της Σ.Α.Ε.Κ. Μεσολογγίου στη Μαθητική Εστία του Δήμου.